Nāve paradīzē
"Nāve paradīzē" (angļu: Death in Paradise) ir Apvienotās Karalistes un Francijas televīzijas detektīvseriāls, ko veidojis Roberts Toroguds. Galvenās lomas atveidojuši Bens Millers (1.—3. sezona), Kriss Māršals (3.—6. sezona), Ardāls O'Henlons (6.—9. sezona) un Ralfs Litls (9.—13. sezona). Seriālu filmē Francijas aizjūras departamentā Gvadelupā un pārraida BBC One Apvienotajā Karalistē un France 2 Francijā. Seriālu Latvijā pārraida Latvijas Televīzija. "Nāve paradīzē" kopš savas debijas ir baudījis lielu skatītāju skaitu un kopumā pozitīvu kritiku. Jaunākā, 13. sezona, tika pārraidīta Apvienotajā Karalistē no 2024. gada 4. februāra līdz 24. martam. Seriālam ir pasūtīta vēl viena sezona, nodrošinot, ka seriālu filmēs vismaz līdz 2025. gadam. Seriāla atvasinājums, "Viņpus paradīzei" ar Māršala atveidoto varoni Hamfriju Gudmenu galvenajā lomā, izdots 2023. gadā. 2023. gada novembrī tika paziņots par seriāla otro atvasinājumu ar nosaukumu Return to Paradise.